SKRIFTLIG FORESPØRGSEL E-1082/00

af Laura González Álvarez (GUE/NGL) til Rådet

(6. april 2000)

Om: De albanske mafiaers udnyttelse af organiseret prostitution i EU-landene

De albanske mafiaer driver organiseret prostitution i EU-landene og udnytter i denne forbindelse Kosovokonflikten og den ulovlige indvandring til Italien. Unge kvinder hverves under falske forudsætninger, bortføres eller opkøbes i flygtningelejre, hvorefter de sendes til tyske, italienske, belgiske, franske og spanske byer. Denne udnyttelse af og handel med kvinder har vist sig at være særligt intensiv i Paris, hvor der anslås at befinde sig omkring 300 albanske eller kosovoalbanske kvinder, samt i Strasbourg, Lyon og Nice. Også forholdene i Italien giver anledning til bekymring. Mange byer i Syditalien, men også Milano i Norditalien er gennemgangsstationer mellem Tirana og de øvrige EU-lande. I Belgien har politiet siden 1997 konstateret, at de albanske mafiaer udnytter kvinder seksuelt. Også andre europæiske lande som Tyskland, hvor der findes mere end 10 000 tvangsprostituerede, må kæmpe med dette problem. I alt lever der ifølge oplysninger fra Den Internationale Organisation for Ind- og Udvandring (IOM) ca. 300 000 prostituerede kvinder fra østlandene i Vesteuropa.

Vicestatssekretær i det italienske indenrigsministerium, Alberto Maritati, har opfordret det internationale samfund til at gribe ind. Spørgsmålet blev behandlet på et seminar i Bari i november 1999, som var organiseret af Europarådet; her fordømtes tortur og slaveri.

Ifølge kommissær Christian Amiard, som er den ansvarlige for politiet i det centrale kontor for bekæmpelse af menneskehandel (OCRTEH), voldtages mange kvinder og forberedes på prostitutionen i deciderede koncentrationslejre.

Har Rådet kendskab til omfanget og alvoren af denne form for organiseret international kriminalitet? Hvilke foranstaltninger er der truffet? Hvad vil Rådet gøre for at bekæmpe mafiaens aktiviteter og optrevle dens netværk for udnyttelse af prostitution? Kan Rådet og den højtstående repræsentant for Kosovo udføre forebyggende arbejde i Kosovo? Hvilke foranstaltninger kan der gennemføres som led i samarbejdet med Albanien? Hvilke initiativer og hvilket samarbejde kan der blive tale om inden for Europol og Eurojust?

Svar

(29. september 2000)

Både internationale organisationer, rapporter om menneskerettigheder og myndighederne i såvel medlemsstaterne som ansøgerlandene beretter om det alvorlige problem med international organiseret kriminalitet i almindelighed og handelen med kvinder og unge piger i særdeleshed. Det er fastslået, at handelen har sit udspring i områder i Sydøst-, Central- og Østeuropa, der ligeledes benyttes til transit. De albanske netværk anvendte tidligere hovedsagelig kvinder, der havde samme etniske baggrund, som prostituerede, men nu er

der stadig flere eksempler på, at albanerne har udvidet deres rekrutteringsområde til også at omfatte navnlig andre østeuropæiske lande. Specielt moldaviske kvinder er blevet ofre for deres kriminelle virksomhed.

Nye rapporter bekræfter, at de albanske prostitutionsnetværk er særligt aktive i Italien, Frankrig, Belgien og UK. De beretter om anvendelse af ekstrem vold over for ofrene, og om forbindelser til andre områder inden for den organiserede kriminalitet.

Selv om problemets fulde omfang ikke er kendt, da der ikke foreligger pålidelige og sikre statistikker, er (tvungen) prostitution og rufferi et problem, som Rådet har erkendt, og som det betragter med alvorlig bekymring.

I forbindelse med udvidelsesprocessen blev førtiltrædelsespagten vedrørende organiseret kriminalitet mellem medlemsstaterne af Den Europæiske Union og ansøgerlandene i Central- og Østeuropa og Cypern vedtaget af Rådet og de daværende 11 ansøgerlande den 28. maj 1998. I pagten er der opstillet en række praktiske foranstaltninger til bekæmpelse af organiseret kriminalitet og andre former for grov kriminalitet, herunder menneskehandel og organiseret ulovlig indvandring. Ansøgerlandenes evne til at opfylde kravene i gældende fællesskabsret med hensyn til forebyggelse og bekæmpelse af organiseret kriminalitet er genstand for overvågning i forbindelse med tiltrædelsesforhandlingerne under kapitel 24: samarbejde om retlige og indre anliggender.

Generalsekretæren/den højtstående repræsentant aflagde sammen med Kommissionen rapport til Det Europæiske Råd i Lissabon om situationen vedrørende samarbejdet om retlige og indre anliggender i det vestlige Balkan og formulerede følgende henstilling med henblik på en indsats til bekæmpelse af organiseret kriminalitet: Problemet med den organiserede kriminalitet skal gribes an i sammenhæng med hele det sydøstlige Europa. Hvis bestræbelserne på at bekæmpe organiseret kriminalitet skal lykkes, skal der ske en omfattende koordinering med andre initiativer til kriminalitetsbekæmpelse i regionen og i bredere europæisk sammenhæng. Der bør udvikles en strategi- og handlingsplan, der skal have tæt forbindelse til førtiltrædelsespagten vedrørende organiseret kriminalitet mellem medlemsstaterne af Den Europæiske Union og ansøgerlandene i Central- og Østeuropa og Cypern af 28. maj 1998. Denne model kunne overføres til Sydøsteuropa inden for rammerne af stabiliserings- og associeringsprocessen og som led i stabilitetspagten. Den skulle have til formål at fremme en effektiv opbygning af politiet, der er i stand til at bekæmpe organiseret kriminalitet, og et retssystem, der har de nødvendige beføjelser, samt at tilvejebringe et passende retsgrundlag for bekæmpelse af korruption.

Generalsekretariatet for Rådet deltager aktivt i udformningen af et udkast til initiativet til stabilitetspagten vedrørende organiseret kriminalitet i Sydøsteuropa og i udviklingen af et omfattende uddannelsesprogram for landene i området inden for politiuddannelse i almindelighed og bekæmpelse af organiseret kriminalitet i særdeleshed.